《书范景山》
宋代·陈著

朅来范公亭，闻昔范老子。盛德自有铭，逸事有来纪。

如彼沙汇坟，实葬外舅氏。累累冢十四，谁计后不祀。

怀券售之人，枯骨听掷弃。公心恻恻然，能忘我先妣。

猛捐十倍价，复此不毛地。至今上冢饭，免为若敖鬼。

又如域西山，寸山寸金置。山人已过望，我怀不自已。

当公未死时，而适山人死。顾斥眠牛冈，欲葬惟其意。

夫先妇随后，同穴坟隆起。世降俗日薄，安识仁与义。

先世未百年，来者已弗记。况于外氏家，代尽子孙事。

买山未一刻，卖者不敢视。况容卖主葬，为人重于己。

中心所乐为，焉有一毫伪。死者岂无知，造物非块尔。

公虽不求报，感应乃常理。后嗣何其贤，相与继前志。

范氏其兴乎，吾无閒然矣。

作者简介：（一二一四～一二九七），字谦之，一字子微，号本堂，晚年号嵩溪遗耄，鄞县（今浙江宁波）人，寄籍奉化。理宗宝祐四年（一二五六）进士，调监饶州商税。景定元年（一二六○），为白鹭书院山长，知安福县。